b'\n_START_ARTICLE_\nFadilpa\xc5\xa1i\xc4\x87i\n_START_PARAGRAPH_\nFadilpa\xc5\xa1i\xc4\x87, jedna iz kruga najmo\xc4\x87nijih i najbogatijih begovskih obitelji u Bosni na prijelazu 19. u 20. stolje\xc4\x87e._NEWLINE_Posjede su imali u srednjoj i isto\xc4\x8dnoj Bosni, Podrinju te ne\xc5\xa1to u Posavini. Govorilo se da je jedno vrijeme uprava sredi\xc5\xa1nje i isto\xc4\x8dne Bosne bila u njihovim rukama. Imanja su im bila raspr\xc5\xa1ena kako je to karakteristi\xc4\x8dno i kod ostalih begovskih obitelji. Posjede su stekli \xc5\xbeenidbenim vezama s ostalim begovskim obiteljima. Naizgled nisu se razlikovali od ostalih krupnih i bogatih begovskih ku\xc4\x87a. Isprve su imali samo ugled i udoban \xc5\xbeivot koji im je bio osiguran temeljem dokumentiranoj pripadnosti potomstvu islamskog proroka Muhameda, \xc5\xa1to im je dalo pravo obna\xc5\xa1ati du\xc5\xbenost nakibul-e\xc5\xa1rafa \xc5\xa1to je jam\xc4\x8dilo blagostanje ali ne i ve\xc4\x87e zemlji\xc5\xa1ne posjede. Do njih su do\xc5\xa1li \xc5\xbeenidbenim vezama s drugim begovskim obiteljima (Fazlagi\xc4\x87, Tuzli\xc4\x87, Babi\xc4\x87, Grada\xc5\xa1\xc4\x8devi\xc4\x87, Uzuni\xc4\x87) od koji su neki pripadnici bili zadnji od svoje obitelji. No, do bogatstva su do\xc5\xa1li i zakupni\xc5\xa1tvom bosanskih carina, kupovinom i darovima od strane dr\xc5\xbeave, uzurpiranjem napu\xc5\xa1tenih evladijet-vakufa, a postoje predaje i od financijskim prijevarama. Dio imanja stekli su tako \xc5\xa1to su se kmetovi odricali kmetoprava i pristajali da se kmetsko seli\xc5\xa1te u gruntovnicu upi\xc5\xa1e kao begluk. Poput ostalih begova u BiH, bili su vlasnicima nekoliko kula i ljetnikovaca. Te nekretnine nisu bile kao neki centar mo\xc4\x87i nego su bile stambene i za odmor. Vi\xc5\xa1e su bile kao pokazatelj snage, mo\xc4\x87i i bogatstva. Imanja su \xc5\xa1irili i poslije 1878., za razliku od ve\xc4\x87ine ostalih begovskih obitelji. Ali, kao i kod drugih iz begovata, nije postojalo zajendi\xc4\x8dko upravljanje posjedom. \xc5\xa0umama su upravljali preko \xc5\xa1umara. Zemlji\xc5\xa1ta su izdavali na obradu na polovicu, rje\xc4\x91e u zakup u novcu._NEWLINE_Podrijetlom su sa Krima iz grada Caffe. U Sarajevo su doselili po\xc4\x8detkom 18. stolje\xc4\x87a, no u red krupnih zemljoposjednika u\xc5\xa1li su tek stolje\xc4\x87e poslije, koncem 18. i po\xc4\x8detkom 19. stolje\xc4\x87a. U obitelji je bilo imama i hatiba Careve d\xc5\xbeamije, muteselima nekoliko gradova, sarajevskih kadija, zapovjednika suvari-redifa (pri\xc4\x8duvnog konjani\xc5\xa1tva), pa\xc5\xa1a. Vrlo utjecajno ime je sin Mustafe Nurudina efendije pa\xc5\xa1a Fadil (1802. - 1882.), po kojem se prozvala obitelj. Mustafa Hajrudin Fadilpa\xc5\xa1i\xc4\x87 bio je prvi gradona\xc4\x8delnik Sarajeva u Austro-Ugarskoj. Mahmud Asaf Fadilpa\xc5\xa1i\xc4\x87 bio je istaknuti \xc4\x8dlan Muslimanske narodne organizacije.'